Benjamin Tuterakoa

Benjamin Tuterakoa —, — (Tutera, Nafarroako Erresuma 1130 – Gaztelako Erresuma, 1173) judu bidaiari eta idazle nafarra izan zen. Jonas errabinoaren semea. Benjamini buruz ezer askorik ez dakigun arren, haren liburu bakarrean (Bidaien Liburua) deskripzio baliotsuak egin zituen komunitate juduez eta orduko lekuez eta bizimoduaz. Liburuan, garai hartako gatazka politiko eta historikoez ere mintzatzen da. Era berean, Ekialdeko Hurbileko eta Europako geografia zein juduen irakasketan hauek oso baliotsuak izan ziren, XVI. mendean zehar, ikasle errenazentistentzat. Izan ere, Mendebaldeko Asiaren deskribapen hau Marko Polorena baino mende bat baino zertxobait lehenago agertu zen.

 Bidaiak 
alt=|thumb|263x263px|Benjamin Tuterakoak egindako bidaia. Hiru kolore ezberdinez, halaber, judu-komunitate ezberdinak, kokatzen dira: judu-komunitate handiak (berdez), judu-komunitate ertainak (horiz) eta judu-komunitate txikiak (morez).Benjamin Tuterakoa 1160 inguruan abiatu zen Nafarroako Erresumatik (Antso VI.a errege zela; beraz, 1159 eta 1167 artean), eta, gutxi gorabehera, 1170ean itzuli (1172-1173 artean, segur aski, Hebrear egutegiko 4933. urtean). Beraz, urte-tarte horietan oinarriturik, Benjaminen bidaia bost eta hamalau urte tartekoa izan zen; hala, azkeneko urte-kopuruaren hipotesiak indarra hartzen du, Egiptotik Iberiar Penintsularako bideak soilik lehenengo urte osoa eraman baitzion, gutxienez. Guztira, 190 herrialde ezagutu zituen Europan eta Ekialde Hurbilean zehar. Hala, ezagutzen den judu-demografiaren lehenengo dokumentazioa egin zuen.

Bidaia hauen helburua ere ezezaguna da, Benjamin Tuterakoa harribitxi-merkataria zatekeen ideiak indarra duen arren. Izan ere, behin baino gehiagotan, koral-merkatuan interes berezia izan zuen.

Honako ibilbide hau egin zuen: Tutera – Zaragoza – Tortosa – Tarragona – Bartzelona – Girona – Marseilla (Proventza) - Genoa – Pisa – Roma – Salerno – Grezia – Konstantinopla – Zipre – Palestina – Damasko – Alepo – Mosul – Bagdad – Kairo – Alexandria – Palermo (Sizilia).http://www.argia.com/argia-astekaria/2182/marko-polo-nafarra

 Bidaien liburua eta egindako bidaia 
Atzerrian egindako urteak deskribatu zituen Bidaien liburua delako liburuan (ספר המסעות, Sefer ha-Masa'ot; era berean, מסעות בנימין, Masa'ot Binyamin, «Benjaminen bidaiak» izenez ezaguna), Séfer Masaot modura ere ezaguna. Konstantinoplan argitaratu zuten 1543an, hebreeraz. Era berean, Xabier Kintanak Benjamin Tuterakoa: Bidaien liburua izenburupean argitaratu zuen bertsio euskaratuta, 1994an.

Bidaien liburu honetan ageri denez, egilea Tuteratik (Nafarroako hegoaldetik), Ebro ibaiaren arrotik (Zaragoza, Tortosa, Tarragona, Bartzelona) eta Girona gurutzatuz, Proventzara iritsi zen. Bertatik, Marseillara joan zen, eta, itsasontzi bidez, Genoa-ra iritsi zen; bertatik, Pisa eta Lucca-tik pasatu, eta Erromara iritsi zen, non denbora batez egon baitzen (hala ematen dute aditzera bere obran agertzen diren Erromako monumentuen deskribapen zehatzek). Egindako bidaiaren lehen zati hau garaiko vía romea goiztiarren adierazgarria da.

Erroma utzita, hegoalderantz jo zuen, Salernora iritsiz. Berriro ere itsasontzi bat hartuz, Salernotik Otrantoraino joan ostean, Korfu irla greziarretik pasa zen, Itsaso Jonikora, eta, bertatik, Artaraino (Grezia) heldu zen. Grezian, herrialdea gurutzatu zuen Konstantinoplan geldituz (liburuan deskribapen zehatza agertzen da berriro, garai hartako jendartearen egoera sozioekonomiko eta baldintza orokorren inguruan).

Berriro ere itsasontziz, Egeo Itsasoa gurutzatu zuen, hainbat irletatik pasaz: Mitilene, Kios, Samos eta Rodas, Zipreraino iritsiz. Zipretik, berriro ere, kontinentera itzuli zen, Antakyara iritsiz (Turkia). Bertatik, Sidon eta Tirotik pasa ostean, Akreko hiria gurutzatuz, Palestinara sartu zen. Palestina gurutzatu zuen, Lur Santuak xeheki deskribatuz, bai eta garai hartako jendarte palestinarrari buruzko dokumentu garrantzitsu bat utziz. Izan ere, Bidaien liburuan etnia eta erlijio ezberdinak deskribatzen dira, bai eta druzoen erlijio minoritarioari garrantzia eman ere.

Palestinatik iparralderantz, Tiberiadesetik, Damaskotik, Alepotik zein Mosuletik pasa zen, zehazten zaila den bide bat eginez, Bagdadera iritsi zen, izugarrizko luzapenarekin hiria deskribatu zuelarik. Uste denez, Mesopotamia zein Pertsia osoa ere gurutzatu zituen. Hala ere, nahiko modu seguruan esan daiteke aipaturiko herrialdeak bere bidaien ekialdeko mugak zirela; halere, Arabiako, Indiako zein Sri Lankako aipamenak agertuko dira bere liburuan, bai eta Txinako judu-komunitate baten ingurukoak.

Ekialdeko muga horretatik bueltan, Egiptoko deskribapen oso on bat egin zuen, bereziki, Kairoko hirian zein Alexandrian bizi diren juduei buruz, Siziliarako itsasontzi bat hartu zueneko hiria. Siziliara iristean, segur aski, Palermora joan zen. Palermotik, segur aski, Iberiar Penintsulara bueltatu zen. Halere, bidaiaren deskribapena Palermon amaitzen da, handik aurrera Alemaniako eta Frantziako Iparraldearen inguruko bizitza juduaren inguruko ideiak plasmatu zituelarik, Benjamin Tuterakoak entzundako kontuetan oinarrituriko ideiak.

 Ondarea 
Benjamin izena, Benjamin II.a modura ezaguna den XIX. mendeko idazle eta bidaiariak hartu zuen, Benjamin Tuterakoaren omenez.

XIX. mendeko Mendele Mocher Sforim judu errusiarraren obren artean, Masoes Benyomen Hashlishi (מסעות בנימין השלישי) (Benjamin III.aren ibilerak) dugu (1878), On Kixote judu modura ulertu daitekeena eta, dudarik gabe, Benjamin Tuterakoaren bidaian oinarriturik dagoena.

Jerusalemgo Rehavia auzoan, kale batek bere izena du: Rehov Binyamin Mitudela (רחוב בנימין מטודלה). Tuteran, bigarren mailako hezkuntza-ikastola batek Benjamín de Tudela izena du, bere omenez.

Nathan Alterman poeta israeldarrak Benjamin Tuterakoari buruzko poema bat idatzi zuen, Naomi Shemer-ek musika jarri eta Israeleko irratietan agertu zena.

 Ikus, gainera 
 Antso VI.a Nafarroakoa.
 Euskal Herriko erdal idazleak.
 Erriberar ezagunak.

 Bibliografia 
 Benjamin Tuterakoa: Bidaien liburua. Hiru hizkuntzetan argitaratutako liburua (euskara, gaztelania, hebreera). Euskarazko itzulpena: Xabier Kintana. Iruñea: Nafarroako Gobernua, 1994. . .
 Benjamin Tuterakoaren bidaia aparta (komikia). Gidoia: Mikel Begoña. Irudiak: Iñaki Martínez Iñaket.

 Erreferentziak 

 Kanpo estekak 

 Nagore Irazustabarrenaren Benjamin Tuterakoari buruzko artikulua ARGIA aldizkarian. 2182. alea, 2009-05-03.

Kategoria:Tuterarrak
Kategoria:Euskal Herriko erdal idazleak
Kategoria:Hebreerazko idazleak
Kategoria:Euskal Herriko juduak
Kategoria:Asiaren esploratzaileak
Kategoria:Euskal Herriko esploratzaileak
Kategoria:Nafarroako Erresumako biografiak